CELEX: 52021PC0631
Language: ro
Date: 2021-10-13
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare (UE) 2018/1994 de autorizare a Croației să introducă o măsură specială de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 13.10.2021
            COM(2021) 631 final
            2021/0325(NLE)
            
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei de punere în aplicare (UE) 2018/1994 de autorizare a Croației să introducă o măsură specială de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată    
            
               
         
         
            
               EXPUNERE DE MOTIVE
            
            
               În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată
                  1
                („Directiva TVA”), Consiliul, hotărând în unanimitate la propunerea Comisiei, poate autoriza orice stat membru să introducă măsuri speciale de derogare de la dispozițiile directivei respective, în scopul simplificării procedurii de colectare a TVA sau al prevenirii anumitor forme de evaziune fiscală sau de evitare a obligațiilor fiscale.
            
            
               Prin scrisoarea înregistrată de Comisie la 31 martie 2021, Croația a solicitat o prelungire a derogării de la articolul 26 alineatul (1) litera (a) și de la articolul 168 din Directiva TVA pentru a continua să limiteze dreptul de deducere a TVA achitate în amonte pentru achiziționarea și leasingul de autoturisme, inclusiv achiziționarea tuturor bunurilor și serviciilor furnizate în legătură cu acestea. Împreună cu cererea de prelungire, Croația a prezentat un raport care cuprinde o reexaminare a procentajului prevăzut pentru limitarea dreptului de deducere.
            
            
               În conformitate cu articolul 395 alineatul (2) din Directiva TVA, Comisia a informat celelalte state membre, printr-o scrisoare din data de 22 aprilie 2021, cu privire la solicitarea înaintată de Croația. Printr-o scrisoare din 23 aprilie 2021, Comisia a informat Croația că dispune de toate informațiile pe care le consideră necesare pentru evaluarea cererii.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Articolul 168 din Directiva TVA prevede că o persoană impozabilă are dreptul de a deduce valoarea TVA percepute pentru achizițiile efectuate în scopul operațiunilor sale taxabile. Articolul 168a alineatul (1) din Directiva TVA prevede că TVA corespunzătoare cheltuielilor pentru bunuri imobile care fac parte din activele unei persoane impozabile și care sunt utilizate atât în scopuri profesionale, cât și în scopuri private este deductibilă doar în limita utilizării bunurilor respective în scopul activității profesionale a persoanei impozabile respective. În temeiul articolului 168a alineatul (2) din Directiva TVA, statele membre pot să aplice această regulă și în ceea ce privește cheltuielile aferente altor bunuri care fac parte din activele întreprinderii, pe care le precizează. Articolul 26 alineatul (1) litera (a) din directiva menționată stabilește că utilizarea în folosul propriu a bunurilor care constituie o parte din activele folosite în cadrul unei activități economice este considerată o prestare de servicii efectuată cu plată, atunci când TVA aferentă bunurilor respective a fost eligibilă pentru deducere. Acest sistem permite recuperarea TVA deduse inițial pentru utilizarea în scop personal.
            
            
               În cazul autoturismelor, acest sistem este greu de aplicat, mai ales pentru că este dificil să se facă distincția între utilizarea în scop personal și utilizarea în interes de serviciu. Atunci când există o evidență contabilă, aceasta impune o sarcină suplimentară atât întreprinderii, cât și administrației pentru menținerea și verificarea respectivei evidențe. 
            
            
               În conformitate cu articolul 395 din Directiva TVA, statele membre pot aplica măsuri de derogare de la dispozițiile Directivei TVA, pentru a simplifica procedura de colectare a TVA sau pentru a preveni anumite forme de evaziune fiscală sau de evitare a obligațiilor fiscale, cu condiția să fi obținut aprobarea Consiliului.
            
            
               În prezent, Croația este autorizată, în temeiul Deciziei de punere în aplicare (UE) 2018/1994 a Consiliului
                  2
               , să limiteze la 50 % dreptul de deducere a TVA plătite pentru achiziționarea și leasingul anumitor autoturisme, inclusiv achiziționarea tuturor bunurilor și serviciilor furnizate în legătură cu acestea, atunci când aceste autoturisme nu sunt utilizate exclusiv în interes de serviciu. De asemenea, măsura specială scutește persoanele impozabile de obligația de a trata utilizarea în alte scopuri decât în interes de serviciu a unor astfel de autoturisme drept prestare de servicii. Autoturismele vizate de această măsură sunt autovehiculele destinate transportului de persoane cu maximum opt locuri pe scaune, în plus față de locul conducătorului auto. Autoturismele care sunt utilizate pentru anumite activități specifice sunt excluse de la sistemul de limitare a dreptului la deducere și fac obiectul normelor obișnuite. Acest lucru este valabil pentru vehiculele utilizate pentru formarea conducătorilor auto, pentru testarea vehiculelor, pentru serviciile de reparații, pentru o activitate economică care implică transportul de pasageri și de mărfuri, transportul persoanelor decedate sau pentru închiriere, precum și pentru vehiculele achiziționate în scopul revânzării. Decizia de punere în aplicare (UE) 2018/1994 a Consiliului este valabilă până la 31 decembrie 2021.
            
            
               Prezenta cerere a Croației de a prelungi în continuare măsura specială se bazează pe aceleași motive ca cele prezentate în cererea anterioară. Cererea este însoțită de un raport care include o reexaminare a limitării procentuale care se aplică dreptului de deducere, în conformitate cu articolul 6 alineatul (3) din Decizia de punere în aplicare (UE) 2018/1994 a Consiliului. Croația consideră că sunt în continuare aplicabile condițiile de aplicare a măsurii speciale și că limita de 50 % pentru deducerea TVA achitate în amonte aplicată în prezent rămâne cea mai adecvată. 
            
            
               Croația a explicat că, pe baza datelor furnizate atât de persoanele impozabile, cât și de administrațiile fiscale, autoturismele care fac parte din activele întreprinderii sunt în continuare utilizate în scopuri private, în medie, în proporție de 50 %. În acest sens, Croația a prezentat două anchete efectuate la începutul anului 2021 privind utilizarea autoturismelor în interes de serviciu și în scop personal, care arată că stabilirea procentului dreptului de deducere a taxei achitate în amonte la 50 % pare în continuare realistă.  
            
            
               Dat fiind impactul pozitiv al măsurii speciale în ceea ce privește sarcina administrativă a persoanelor impozabile și a administrațiilor fiscale, se propune autorizarea prelungirii măsurii de derogare actuale. Este oportun ca autorizarea să fie valabilă pentru o nouă perioadă limitată, și anume până la 31 decembrie 2024, pentru a permite revizuirea necesității și a eficacității măsurii de derogare, precum și a procentelor alocate utilizării în interes de serviciu și utilizării în alte scopuri care stau la baza respectivei autorizări. Orice cerere de prelungire trebuie să fie însoțită de un raport care să cuprindă o reexaminare a procentajului aplicat și să fie trimisă Comisiei până la 31 martie 2024.
            
            
               Întrucât, în temeiul articolului 168a alineatul (2) din Directiva TVA, Croația a optat pentru aplicarea articolului 168a alineatul (1) din Directiva TVA și altor bunuri economice care fac parte din activele întreprinderii decât bunurile imobile, este necesar, din motive de exhaustivitate, să fie inclusă o trimitere la articolul 168a din directiva respectivă în titlu și la articolul 1 din Decizia de punere în aplicare (UE) 2018/1994 a Consiliului.
            
            
               •Coerența cu dispozițiile existente în domeniul de politică vizat
            
            
               Derogări similare în ceea ce privește dreptul de deducere au fost acordate și altor state membre (Estonia
                  3
               , Ungaria
                  4
               , Letonia
                  5
               , Polonia
                  6
               , Italia
                  7
                și România
                  8
               ).
            
            
               Conform articolului 176 din Directiva TVA, Consiliul stabilește cheltuielile pentru care TVA nu este deductibilă. Până la adoptarea unor dispoziții în acest sens, statele membre sunt autorizate să mențină excluderile care erau în vigoare la 1 ianuarie 1979. Există așadar unele dispoziții de tip „statu-quo” care limitează dreptul de deducere a TVA în ceea ce privește autoturismele. 
            
            
               În pofida inițiativelor anterioare de stabilire a unor reguli privind categoriile de cheltuieli care pot face obiectul limitării dreptului de deducere
                  9
               , această derogare este adecvată în așteptarea unei armonizări a acestor reguli la nivelul UE.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
         
         
            
               •Temei juridic
            
            
               Articolul 395 din Directiva TVA.
            
            
               •Subsidiaritate (în cazul competenței neexclusive) 
            
            
               Având în vedere dispoziția din Directiva TVA pe care se întemeiază propunerea, aceasta din urmă intră în sfera competenței exclusive a Uniunii Europene. În consecință, principiul subsidiarității nu se aplică.
            
            
               •Proporționalitate
            
            
               Decizia se referă la o autorizație acordată unui stat membru la solicitarea acestuia și nu constituie o obligație.
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea procedurii pentru colectarea taxei și prevenirea anumitor forme de evaziune fiscală sau de evitare a obligațiilor fiscale. În mod concret, având în vedere posibilitatea întreprinderilor de a declara un cuantum al TVA mai mic decât cel datorat și povara pe care o reprezintă pentru autoritățile fiscale verificarea datelor de kilometraj, limitarea la 50 % ar contribui la simplificarea colectării TVA într-un sector specific.
            
            
               •Alegerea instrumentului
            
            
               Instrument propus: Decizie de punere în aplicare a Consiliului.
            
            
               În conformitate cu articolul 395 din Directiva TVA, o derogare de la dispozițiile comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este instrumentul cel mai adecvat, deoarece poate fi adresată unui singur stat membru.
            
            
               3.REZULTATE ALE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultări cu părțile interesate
            
            
               Prezenta propunere se bazează pe solicitarea formulată de Croația și vizează doar acest stat membru.
            
            
               Nu a fost necesar să se recurgă la expertiză externă.
            
            
               •Evaluarea impactului
            
            
               Scopul propunerii este să simplifice procedura de colectare a taxei prin eliminarea obligației persoanelor impozabile de a ține evidențe cu privire la utilizarea în scop personal a anumitor autoturisme și, în același timp, să prevină evaziunea în ceea ce privește plata TVA prin ținerea incorectă a evidențelor. Prin urmare, propunerea are un potențial impact pozitiv atât pentru întreprinderi, cât și pentru administrația fiscală. Croația consideră că această soluție este o măsură adecvată și este comparabilă cu alte derogări anterioare sau actuale.
            
            
               4.IMPLICAȚII BUGETARE
            
            
               
                  Măsura de derogare va avea doar un efect neglijabil asupra cuantumului total al încasărilor din impozite colectate în etapa de consum final și nu va afecta resursele proprii ale Uniunii provenite din TVA.
               
            
            
               5.ALTE ELEMENTE
            
            
               Propunerea este limitată în timp și include o clauză de încetare a efectelor la data de 31 decembrie 2024.
            
         
         
            
               În cazul în care va avea în vedere solicitarea unei noi prelungiri a măsurii speciale după 2024, Croația va trebui să transmită Comisiei un raport care să includă reexaminarea limitei procentuale, împreună cu cererea de prelungire, până la 31 martie 2024 cel târziu.
            
            
               2021/0325 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei de punere în aplicare (UE) 2018/1994 de autorizare a Croației să introducă o măsură specială de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată    
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  10
               , în special articolul 395 alineatul (1) primul paragraf,
            
            
               având în vedere propunerea Comisiei Europene,
            
            
               întrucât:
            
            
               (1)Articolele 168 și 168a din Directiva 2006/112/CE stabilesc dreptul unei persoane impozabile de a deduce taxa pe valoarea adăugată (TVA) achitată pentru livrările de bunuri și prestările de servicii de care a beneficiat în scopul operațiunilor sale taxabile. Articolul 26 alineatul (1) litera (a) din aceeași directivă prevede obligația de declarare a TVA atunci când un bun care face parte din activele unei întreprinderi este utilizat în folosul propriu de către persoana impozabilă sau de personalul acesteia sau, mai general, în alte scopuri decât pentru desfășurarea activității.
            
            
               (2)Decizia de punere în aplicare (UE) 2018/1994 a Consiliului
                  11
                a autorizat Croația, până la 31 decembrie 2021, să limiteze la 50 % dreptul de deducere a TVA plătite pentru achiziționarea și leasingul anumitor autoturisme cu maximum opt locuri pe scaune în plus față de locul conducătorului auto, inclusiv achiziționarea tuturor bunurilor și serviciilor furnizate în legătură cu acestea, atunci când aceste autoturisme nu sunt utilizate exclusiv în interes de serviciu. De asemenea, autorizarea a scutit persoanele impozabile de obligația de a trata utilizarea în alte scopuri decât în interes de serviciu a unor astfel de autoturisme drept prestare de servicii. 
            
            
               (3)Printr-o scrisoare înregistrată de Comisie la 31 martie 2021, Croația a solicitat autorizarea de a continua să aplice măsura specială de derogare de la articolul 26 alineatul (1) litera (a) și de la articolul 168 din Directiva 2006/112/CE pentru a limita dreptul de deducere în ceea ce privește cheltuielile legate de anumite autoturisme care nu sunt utilizate exclusiv în interes de serviciu („cererea”). 
            
            
               (4)Croația aplică articolul 168a alineatul (1) din Directiva 2006/112/CE în ceea ce privește TVA pentru cheltuielile legate de alte bunuri economice care fac parte din activele întreprinderii, în temeiul articolului 168a alineatul (2) din directiva respectivă. Prin urmare, Decizia de punere în aplicare (UE) 2018/1994 a Consiliului ar fi trebuit să includă o trimitere la articolul 168a din Directiva 2006/112/CE. 
            
            
               (5)În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre în legătură cu cererea înaintată de Croația prin scrisoarea din 22 aprilie 2021. Printr-o scrisoare din 23 aprilie 2021, Comisia a informat Croația că dispune de toate informațiile pe care le consideră necesare pentru evaluarea cererii.
            
            
               (6)În conformitate cu articolul 6 alineatul (3) din Decizia de punere în aplicare (UE) 2018/1994, Croația a prezentat un raport care cuprinde o reexaminare a procentajului fixat pentru limitarea dreptului de deducere. Pe baza informațiilor disponibile în prezent, Croația a confirmat că limita de 50 % este în continuare justificabilă și adecvată.
            
            
               (7)Dat fiind impactul pozitiv al măsurii speciale asupra sarcinii administrative a contribuabililor și a autorităților fiscale, este așadar oportun ca Croația să fie autorizată să aplice în continuare măsura specială. Prelungirea măsurii speciale trebuie să fie limitată în timp, până la 31 decembrie 2024, pentru a permite evaluarea eficacității sale și a procentului adecvat.
            
            
               (8)În cazul în care consideră că este necesară o nouă prelungire a măsurii speciale, Croația trebuie să transmită Comisiei, până la 31 martie 2024, cererea de prelungire însoțită de un raport care să includă o reexaminare a procentului aplicat.
            
            
               (9)Măsura specială va avea doar un efect neglijabil asupra cuantumului total al încasărilor din impozite colectate în etapa de consum final și nu va afecta resursele proprii ale Uniunii provenite din TVA.
            
            
               (10)Prin urmare, Decizia de punere în aplicare (UE) 2018/1994 trebuie modificată în consecință,
            
         
         
            
               ADOPTĂ PREZENTA DECIZIE: 
            
            
               Articolul 1
            
            
               Decizia de punere în aplicare (UE) 2018/1994 se modifică după cum urmează:
            
            
               (1) Titlul se înlocuiește cu următorul text:
            
            
               „Decizia de punere în aplicare (UE) 2018/1994 a Consiliului din 11 decembrie 2018 de autorizare a Croației să introducă o măsură specială de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată”;
            
            
               (2) Articolul 1 se înlocuiește cu următorul text:
            
            
               „Articolul 1
            
            
               Prin derogare de la articolele 168 și 168a din Directiva 2006/112/CE, Croația este autorizată să limiteze la 50 % dreptul de a deduce taxa pe valoarea adăugată (TVA) pentru cheltuielile legate de autoturisme care nu sunt utilizate exclusiv în interes de serviciu.”;
            
            
            
               (3) Articolul 6 se înlocuiește cu următorul text:
            
            
               „Articolul 6
            
            
               Prezenta decizie se aplică de la 1 ianuarie 2019 până la 31 decembrie 2024.
            
            
               Orice cerere de prelungire a autorizării prevăzute în prezenta decizie se transmite Comisiei până la 31 martie 2024 și este însoțită de un raport care cuprinde o reexaminare a procentului prevăzut la articolul 1.”.
            
            
               Articolul 2
            
            
               Prezenta decizie se adresează Republicii Croația.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 347, 11.12.2006, p. 1.
               
               
                  
                     (2)
                  
                        Decizia de punere în aplicare (UE) 2018/1994 a Consiliului din 11 decembrie 2018 de autorizare a Croației să introducă o măsură specială de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată, JO L 320, 17.12.2018, p. 35-36.
               
               
                  
                     (3)
                  
                        Decizia de punere în aplicare (UE) 2017/1854 a Consiliului din 10 octombrie 2017 de modificare a Deciziei de punere în aplicare 2014/797/UE de autorizare a aplicării de către Republica Estonia a unei măsuri de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată (JO L 265, 14.10.2017, p. 17), valabilă până la 31 decembrie 2020.
               
               
                  
                     (4)
                  
                        Decizia de punere în aplicare (UE) 2018/1493 a Consiliului din 2 octombrie 2018 de autorizare a Ungariei să introducă o măsură specială de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată, JO L 252, 8.10.2018, p. 44–46.
               
               
                  
                     (5)
                  
                        Decizia de punere în aplicare (UE) 2018/1921 a Consiliului din 4 decembrie 2018 de modificare a Deciziei de punere în aplicare (UE) 2015/2429 de autorizare a Letoniei să introducă o măsură specială de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată, JO L 311, 7.12.2018, p. 36-37.
               
               
                  
                     (6)
                  
                        Decizia de punere în aplicare (UE) 2019/1594 a Consiliului din 24 septembrie 2019 de modificare a Deciziei de punere în aplicare 2013/805/UE de autorizare a introducerii de către Republica Polonă a unor măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată, JO L 248, 27.9.2019, p. 71-72.
               
               
                  
                     (7)
                  
                        Decizia de punere în aplicare (UE) 2019/2138 a Consiliului din 5 decembrie 2019 de modificare a Deciziei 2007/441/CE de autorizare a Republicii Italiene de a aplica măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată, JO L 324, 13.12.2019, p. 7-8.
               
               
                  
                     (8)
                  
                        Decizia de punere în aplicare (UE) 2020/1262 a Consiliului din 4 septembrie 2020 de modificare a Deciziei de punere în aplicare 2012/232/UE de autorizare a României în vederea aplicării de măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată, JO L 296, 10.9.2020, p. 6.
               
               
                  
                     (9)
                  
                        COM (2004) 728 final - Propunere de Directivă a Consiliului de modificare a Directivei 77/388/CEE în vederea simplificării obligațiilor în materie de taxă pe valoarea adăugată (JO C 24, 29.1.2005, p.10), retrasă la 21 mai 2014 (JO C 153, 21. 05. 2014, p. 3)
               
               
                  
                     (10)
                  
                        JO L 347, 11.12.2006, p. 1.
               
               
                  
                     (11)
                  
                        Decizia de punere în aplicare (UE) 2018/1994 a Consiliului din 11 decembrie 2018 de autorizare a Croației să introducă o măsură specială de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată, JO L 320, 17.12.2018, p. 35-36.